b'\n_START_ARTICLE_\nLouise af Mecklenburg-Strelitz\n_START_SECTION_\nHertuginde\n_START_PARAGRAPH_\nLouise var sjette barn af hertug Karl 2. af Mecklenburg-Strelitz og dennes f\xc3\xb8rste hustru, Friederike af Hessen-Darmstadt. Hendes far var endnu ikke regerende hertug i Mecklenburg-Strelitz (det blev han f\xc3\xb8rst i 1794 efter sin brors d\xc3\xb8d) og Louise boede i et enkelt hjem. Louises mor d\xc3\xb8de, da hun var seks \xc3\xa5r gammel. Hendes far giftede sig med sin svigerinde, men ogs\xc3\xa5 hun d\xc3\xb8de i en ung alder, og b\xc3\xb8rnene blev opdraget af deres mormor, Marie Louise af Hessen-Darmstadt. I 1793 blev hun pr\xc3\xa6senteret ved hoffet i Berlin, hvor den preussiske kronprins, Frederik Vilhelm, straks forelskede sig i hende, og deres forlovelse blev fejret kort efter.\n_START_SECTION_\nKronprinsesse\n_START_PARAGRAPH_\nLouise og Frederik Vilhelm blev gift 24. december 1793 og befolkningen i Berlin og Preussen var begejstret over deres nye kronprinsesse. Ikke alene var hun smuk, men ogs\xc3\xa5 um\xc3\xa5delig gavmild og menneskelig. Hun uddelte b\xc3\xa5de penge og omsorg til fattige b\xc3\xb8rn. Hendes f\xc3\xb8rste barn var d\xc3\xb8df\xc3\xb8dt den 1. oktober 1794, men allerede \xc3\xa5ret efter fulgte en levedygtig s\xc3\xb8n og arving, Frederik Vilhelm, og \xc3\xa5ret efter igen endnu en s\xc3\xb8n.\n_START_SECTION_\nDronning\n_START_PARAGRAPH_\nDen 16. november 1797 blev Frederik Vilhelm 3. udr\xc3\xa5bt som konge af Preussen og Louise var, som 21-\xc3\xa5rig mor til to drenge, nu dronning. Frederik Vilhelm havde sv\xc3\xa6rt ved at tage stilling i Napoleonskrigene og fors\xc3\xb8gte s\xc3\xa5 l\xc3\xa6nge som muligt at holde sig neutral i et fors\xc3\xb8g p\xc3\xa5 at bevare freden. Louise var derimod meget politisk engageret. Hun var tilh\xc3\xa6nger af krig mod Frankrig, men vidste ogs\xc3\xa5, at Preussen var milit\xc3\xa6rt underlegen. Til sidst fik hun overtalt kongen, og preussiske tropper mobiliseredes til slaget ved Jena i 1806. Det gik katastrofalt d\xc3\xa5rligt, og Napoleon kunne kort efter indtage Berlin, mens kongefamilien var flygtet til K\xc3\xb6nigsberg. Der skulle laves en fredsslutning, og Preussen var her d\xc3\xa5rligst stillet bortset fra i \xc3\xa9n henseende: Kongen sendte Louise afsted til Tilsit for at bl\xc3\xb8dg\xc3\xb8re Napoleon, s\xc3\xa5ledes at Preussen kunne best\xc3\xa5 efter fredsslutningen. Freden i Tilsit blev indg\xc3\xa5et 7. juli 1807._NEWLINE_Selvom freden var indg\xc3\xa5et, vendte kongefamilien f\xc3\xb8rst tilbage til Berlin i slutningen af 1809 og Louise d\xc3\xb8de pludselig i sin mands arme under et bes\xc3\xb8g hos sine for\xc3\xa6ldre. Befolkningen gav de franske bes\xc3\xa6ttere skylden for hendes tidlige d\xc3\xb8d, og selv Napoleon m\xc3\xa5tte indr\xc3\xb8mme, at kongen havde mistet sin bedste minister._NEWLINE_I 1810 opfordrede den preussiske gehejmestatsminister Wilhelm von Humboldt Bertel Thorvaldsen til at lave et gravm\xc3\xa6le for Luise, men den danske billedhugger afslog.\n_START_SECTION_\nEfterm\xc3\xa6le\n_START_PARAGRAPH_\nLouise efterlod en nation i sorg. I nationalismens navn blev hun indbegrebet af den nationale uskyld._NEWLINE_Hun blev begravet ved Schloss Charlottenburg, og i 1814 oprettede hendes mand den nye orden, Louise-ordenen, som komplement\xc3\xa6rorden for Jernkorset; i1880 rejstes en statue i Tiergarten for hende. _NEWLINE_Efter nazisternes magtovertagelse i 1933 blev Louise en popul\xc3\xa6r figur for den ideale tyske kvinde.'